Gandia se suma a la campanya de Teika 'Este 8M si les visibilitzem a elles, guanyem tots' per a posar en valor l'esport femení
03 març 2025

## Gandia se suma a la campanya de Teika 'Este 8M si les visibilitzem a elles, guanyem tots' per a posar en valor l'esport femení03 març 2025Última actualització: 03 març 2025

![](../gestion/img/78f1527c44248b3322f7688982475c15c202aed88de2d9100000cd398769ad65.jpg)  
  

L'alcalde de Gandia, **José Manuel Prieto**, ha donat suport a la campanya **‘Este 8M si les visibilitzem a elles, guanyem tots**’, impulsada per les empreses Teika i LaBase amb l'objectiu de fomentar la igualtat i donar més reconeixement a l'esport femení.

La presentació s'ha celebrat al pavelló municipal i ha comptat amb la presència de la cofundadora de Teika, **Berti Barber**; el regidors d'Esports de l'Ajuntament de Gandia, **Jesús Naveiro**; així com la responsable de patrocini esportiu de Teika, **Begoña Cano**, i el director de La Base i responsable de la campanya, **Àlex Comes**.

També hi han assistit representants de l'esport local com el president del Club d'Atletisme Safor Teika, Vicent Boscà; les entrenadores Alexia Pedrós, del CA Safor Teika; Lola Martínez, del Club d'Halterofília Gandia; Gema Terrades, entrenadora de gimnàstica artística; i Nani Vela, del Club Rem CIA Gandia, a més de diverses esportistes locals que representen l'immens món esportiu femení de Gandia.

En la seua intervenció, l'alcalde Prieto ha reafirmat el compromís de l'Ajuntament de Gandia amb la igualtat en l'àmbit esportiu, destacant el creixement de l'esport femení a la ciutat i les polítiques locals que en promouen el desenvolupament. Entre elles, ha subratllat el suport a iniciatives com la Cursa de la Dona, l'ampliació de categories femenines en els clubs esportius i la concessió d'incentius a entitats que aposten per la igualtat de gènere en l'esport.

Prieto també ha felicitat Teika per la seua labor en la promoció de l'esport femení i ha reafirmat el suport de l'Ajuntament a totes les iniciatives que contribuïsquen a una societat més igualitària.

"_Des de Gandia continuem treballant perquè les nostres esportistes tinguen les mateixes oportunitats i visibilitat que els seus companys. La igualtat en l'esport és clau per a avançar cap a una societat més justa i equitativa_", ha assenyalat l'alcalde.

Per la seua banda, el director de LaBase ha afirmat que "l_a igualtat en l'esport comença en cada ciutat, en cada poble, en cada pista". "Quan un municipi impulsa els seus esportistes, està construint referents, generant comunitat i apostant per un futur més just. Sens dubte, en este objectiu de donar visibilitat a l'esport femení, tant les empreses com les institucions han d'anar de la mà"._

Finalment, la responsable de patrocini esportiu de Teika ha incidit que, des de l'empresa, s'ha fet _"l'aposta més gran per l'esport femení en el territori valencià_", destacant el vincle important de Teika i de Gandia amb la promoció de l'esport femení.

Cano ha explicat que ja s'han adherit a la campanya 17 entitats esportives de huit disciplines diferents i ha ressaltat la importància de la implicació de les entitats locals en l'impuls de l'esport en general i de l'esport femení en particular. "_Els clubs locals juguen un paper fonamental, són un motor de talent, on el talent es descobreix i l'esport femení creix sense límits"._